Морат һуғыштың тәүге көндәренән үк фронтта була. Ул хеҙмәт иткән пехота полкы Брянск фронты составына инә. Яугир полкташтары менән бергә гитлерсыларға ҡаршы ҡаты һуғыштарҙа ҡатнаша. Яу ҡырында уның яҡын дуҫтары, яҡташтары һәләк була, көтмәгәндә үҙе лә бәләгә тарый. Хәл былай була. Бер ваҡыт уны төнгә ҡаршы ротаның хәрби техникаһын ҡарауылларға ҡушалар. Морат хеҙмәт иткән подразделение ошоға тиклем ике тәүлек сигенеп килгән була, ә өсөнсөһөндә төндә немецтар менән ҡаты һуғыша. Өс көн йоҡламаған Морат поста торғанда йөк машинаһының баҫҡысына ултырып тора. Шунда уҡ йоҡомһорап китә. Ҡарауыл етәксеһе рота командирына был турала хәбәр итә, ә капитан Осокин бик ҡыҙыу, шәфҡәтһеҙ кеше була. Ул Моратты үлем язаһына тарттырырға ҡарар итә. Ғәҙәттә поста йоҡлаған часовойҙы гауптвахтаға ябып ҡуялар, һис юғында, был эште хәрби трибунал ҡарамағына бирәләр. Унда ла — часовойҙың йоҡлап китеүе арҡаһында дошман тарафынан берәй диверсия яһалған осраҡта ғына. Әммә ротала үҙен батша итеп хис иткән, шунлыҡтан ҡул аҫтындағы хәрбиҙәрҙе үҙ хөкөмө менән язаға тарттырып өйрәнгән капитан ике һалдатты саҡырып ала ла Моратты урман эсенә алып кереп атырға, аҙаҡ мәйетен күмергә бойора. Урман эсенә инеп, 200 метр самаһы ер киткәс, быларҙың эргәһенә генә снаряд төшөп шартлай. Морат ҡолаҡ тондорғос ҡаты шартлау тауышын ғына ишетә. Уны шартлау тулҡыны ситкә алып ырғыта. Һалдат йыуан ағасҡа бәрелеүҙән аңын юғалта. Ул ярты көн буйы иҫһеҙ ята. Ә был ваҡытта Морат хеҙмәт иткән полк позицияһын дошман самолеттары бомбаға тота. Совет һуғышсылары көтөлмәгән был көслө һөжүмдән күпләп ҡырыла. Осокин ротаһынан да бер кем дә иҫән ҡалмай, капитан үҙе лә һәләк була.